ကမ္ဗောဇသို့

မေးခွန်း: တောင်ပိုင်းရှမ်းပြည်မှ သင်သိသော ပွဲတော်အကြောင်းကို စိတ်ဝင်စားဖွယ်ရေးသားတင်ပြပါ။
အဖြေ: ကျွန်တော်တို့မိသားစုသည် တန်ဆောင်မုန်းလပြည့်နေ့၌ ကျင်းပပြုလုပ်လေ့ရှိသည့် တောင်ကြီးမြို့
“တန်ဆောင်တိုင်မီးပုံပျံ”ပွဲတော်သို့ အလည်သွားကြပါသည်။ တန်ဆောင်တိုင် မီးပုံးပျံပွဲကို တန်ဆောင်မုန်းလပြည့်နေ့
မတိုင်မီ ၉ ရက်နှင့် လပြည့်နေ့အပါအဝင် ၁ဝ ရက်တိတိ နေ့ရောညပါ ကျင်းပပါသည်။ နေ့ပွဲ၌ အရုပ်မျိုးစုံ၊ ပုံစံမျိုးစုံ၊
မီးပုံးပျံများ လွှတ်တင်ကြပြီး၊ ညပွဲ၌ “မီးကြီးစိန်နားပန်း” မီးပုံးပျံများလွှတ်တင်ကြသည်။ ညပွဲမီးပုံးပျံများ၌
မီးရှူးမီးပန်းများ၊ မီးပဒေသာများ ဖောက်ကြသဖြင့် အလွန်လှပါသည်။ တောင်ကြီးတန်ဆောင်တိုင် မီးပုံပျံပွဲကို
“၁၉၅ဝ’ပြည့်နှစ်ကပင် စတင်ကျင်းပလာခဲ့သည်မှာ နှစ်စဉ်မပျက် ယနေ့ကာလတိုင် ဖြစ်ပါသည်။ ယခုနှစ်ဆိုလျှင်
“၇”ကြိမ်မြောက် ဖြစ်ပါမည်။ မီးပုံးပျံပွဲကို ကိုယ်တိုင်ကြည့်ရှုရသဖြင့် အလွန်ဝမ်းသာပျော်ရွှင်မိပါသည်။
ရှမ်းပြည်တောင်ပိုင်း တောင်ကြီးမြို့၏ တန်ဆောင်မုန်းလကား အလွန်အေးပါသည်။ မီးပုံးပျံပွဲကျင်းပရာ
နေရာမှာ တောင်ကြီး ဟိုပုံးအထွက်လမ်းဘေးရှိ ကွင်းပြင်ကျယ်ကြီးတွင် ကျင်းပသဖြင့် လေကလည်း တဖြူးဖြူးနှင့်
အလွန်ချမ်းလှပါသည်။ တန်ဆောင်မုန်းလပြည့်ညမို့ လမင်းကြီးကလည်း ပြည့်ပြည်ဝန်းဝန်း ရှိလှပါသည်။ ညပွဲအတွက်
နေ့လယ်လောက်ကပင် မီးပုံးပျံတင်လွှတ်မည့် အဖွဲ့များကလည်း ကွင်းပြင်ကြီးထဲတွင် နေရာယူကြပြီး ဖြစ်ပါသည်။
မြန်မာပြည်အနှံ့က လူများကလည်း လာရောက်အားပေးကြည့်ရှုကြသဖြင့် စည်ကားလှပါသည်။ ရှမ်းအိုးစည်သံကလည်း
“နောင်နောင်”နှင့် ပျော်စရာကောင်းပါသည်။ မုန့်ဈေးတန်းကလည်း အထူးစည်ကားလှပါသည်။ ရှမ်းအစားအစာ
မျိုးစုံ၊ ရှမ်းပြည်ထွက် အသုံးအဆောင်ပစည်းများလည်း မျိုးစုံရောင်းချနေကြပါသည်။
မီးပုံးပျံလွှတ်မည့် အဖွဲ့များ လည်း သူ့အုပ်စုနှင့်သူ ပြင်ဆင်နေကြပါသည်။ နေ့တစ်မျိုး ညတစ်မျိုး
မရိုးနိုင်သော မီးပုံးပျံများကို ကောင်းကင်ပေါ်သို့ လွှတ်တင်ကြပါသည်။ မြေပြင်ပေါ်တွင် မီးပုံးပျံတို့မှာ
ကြီးမားသော်လည်း ကောင်းကင်ပေါ်လွှတ်တင်လိုက်သည့်အခါ သေးသေးလေးသာ မြင်ရပေသည်။ လွှတ်တင်ကြသည့်
မီးပုံးပျံတို့မှာလည်း အရောင်အသွေးမျိုးစုံ၊ ဖွဲ့စည်းပုံအရွယ်အစားမျိုးစုံနှင့် အလွန်လှကြပါသည်။ အချို့မီးပုံးတို့မှာ
မီးထွန်းလိုက်သည့်အခါ ဘုရားပုံ၊ စေတီပုံ၊ စိတ်ဝင်စားစရာပုံတို့ပါ မီးလုံးရောင်စုံတို့ဖြင့် ပုံဖော်ထားကြပေသည်။
မိုးကောင်းကင်ပေါ် လွှတ်တင်လိုက်ကြသည်နှင့် မီးပုံးပျံအဖွဲ့သားများကား ပျော်ရွှင်နေကြပေသည်။
မီးပုံးပျံတစ်လုံးဖြစ်ရန် ကြိုတင်ပြင်ဆင်မှုလည်း လိုသည်။ ဝိုင်းဝန်းပံ့ပိုးပေးကြသည့် အဖွဲ့ဝင်များ၏
စည်းလုံး ညီညွတ်မှုကလည်း အလွန်အရေးကြီးပေသည်။ စုပေါင်းအင်အားဖြင့် ပုံဖော်ကြသည့် ပွဲတော်ဖြစ်ပေသည်။
မီးပုံးပျံ လွှတ်တင်ကြသည့် ရည်ရွယ်ချက်မှာ ဘုရားလောင်း၏ ဆံတော်ကို ဌာပနာ၍ သိကြားမင်းတည်ထားခဲ့သည့်
စူဠာမဏိ စေတီတော်ရှိရာ တာဝတိံသာနတ်ပြည်သို့ လွှတ်တင်ပူဇော်ကြသည့်သဘောဖြင့် မီးပုံးပျံလွှတ်ကာ



ပူဇော်ကြခြင်း ဖြစ်ပေသည်။ စူဠာမဏိစေတီတော်ကို ပူဇော်ခြင်းအထိမ်းအမှတ်အဖြစ် အနယ်နယ်အရပ်ရပ်၌လည်း
စုပေါင်းပြုလုပ်ကြသည့် မီးပုံးပျံများကို လွှတ်တင်ပူဇော်ကြသည့် မြန်မာ့ဓလေ့ဟု ဆိုနိုင်ပါသည်။
ရှမ်းပြည်တောင်ပိုင်းမြို့တော်ဖြစ်သည့် တောင်ကြီးမြို့၏ တန်ဆောင်တိုင်မီးပုံးပျံပွဲကား အလွန်စည်ကားလှ
ပါသည်။ ရှမ်းရိုးရာ အစားအစာများကိုစားကာ၊ ရှမ်းရိုးရာအကများကြည့်ရင်း တန်ဆောင်တိုင်ပွဲတော် မီးပုံးပျံပွဲကား
ကြည်နူး ပျော်ရွှင်စရာ ကောင်းလှပေသည်။ ညဉ့်နက်လာသည့်အခါ ကောင်းကင်ပေါ်သို့ မော့ကြည့်လိုက်ရာတွင်
မီးပုံးပျံကလေးများသည် မီးလုံးကလေးများ ပြန့်ကြဲနေသကဲ့သို့ တရွေ့ရွေ့နှင့် လေနှင့်အတူ ရွေ့လျားနေကြပေသည်။
တန်ဆောင်မုန်း လမင်းကြီးကလည်း ဝိုင်းဝိုင်းစက်စက်နှင့် ကြည့်ရသည်မှာ အလွန်အေးချမ်းလှပါသည်။
ပျော်ရွှင်ကြည်နူးစရာကောင်းသော ရှမ်းတိုင်းရင်းသားတို့၏ တန်ဆောင်တိုင်မီးပုံးပျံပွဲတော်ကိုကား ယနေ့တိုင်
သတိရနေဆဲ ဖြစ်ပါသည်။